text: À ce mot furent tout si mu
   Que nus n'i a mot respondu,
   Fors que sans plus Marcadigas.
   "Biaus fiex," fait il, "ne doutez pas,
   Car la pucele r'auerez
   S'on set que ce soit veritez
   Que Crompars l'ait ainsi emblée.
   Ains ne vit si male jornée
   Comme le jour que il l'embla;
   Car, se je vis, il en morra,
   Et en sera toute essillie
   Sa terre, et toute sa lignie.
   De ce bien couvent vous tenrai.
   Tout maintenant envoierai
   En Bougie, pour miex savoir
   De ceste besoigne le voir ;
   Et, se c'est voirs k'emblée l'ait,
   Nous la r'auerons entresait,
   Et comparra sa trayson
   Rois Crompars plus k'ains ne fist hom."
  